Landnemaskólinn í Breiðholti , samstarfsverkefni Íslenskuþorpsins , Mímis og Menntun núna . Í mars 2014 hóf Íslenskuþorpið innreið sína í Breiðholt með þátttöku í menntaverkefninu „ Menntun núna “ . Með Íslenskuþorpinu gefst innflytjendum kostur á nýstárlegri íslenskukennslu í Gerðubergi í samskiptum á íslensku fyrir útlendinga . Íslenskuþorpinu er ætlað að svara brýnni þörf erlendra nemenda og innflytjenda hér á landi til að æfa sig í íslensku með innfæddum á skemmtilegan hátt . Um leið og nemendur sinna daglegum erindum sínum og samskiptum í Íslenskuþorpinu vinna þeir verkefni sem styðja við íslenskunámið . Íslenskuþorpið hefur fengið til liðs við sig nokkur fyrirtæki og stofnanir í Breiðholti sem taka á móti nemendum og afgreiða á íslensku , þau eru : Bónus , Sjávarhöllin , 4 Dot , Sveinsbakarí , Nana , Leiksport og Apótekið sem eru öll í Hólagarði , Hagabakarí , Söluturninn Hraunberg , félagsmiðstöðin í Gerðubergi , Menningarstöðin í Gerðubergi , Breiðholtslaug og Borgarbókasafnið í Gerðubergi . Starfsfólk þessara fyrirtækja er þátttakendur í verkefninu og meðvitað um ákveðnar grunnreglur í samskiptum eins og að tala íslensku , sýna þolinmæði og leyfa nemendum að taka samtalið upp ef þeir óska .